P6_TA(2006)0331

Revisionsrettens særberetning om udgifter til tolkning

Europa-Parlamentets beslutning om Revisionsrettens særberetning nr. 5/2005 om Europa-Parlamentets, Kommissionens og Rådets udgifter til tolkning (2006/2001(INI))

Europa-Parlamentet,

- der henviser til Revisionsrettens særberetning nr. 5/2005 om Europa-Parlamentets, Kommissionens og Rådets udgifter til tolkning, med institutionernes svar [1],

- der henviser til EF-traktatens artikel 248, stk. 4, andet afsnit, artikel 276, stk. 3, og artikel 280, stk. 5,

- der henviser til forretningsordenens artikel 45,

- der henviser til betænkning fra Budgetkontroludvalget (A6-0261/2006),

Respekt for flersprogethed

1. påpeger, at flersprogethed er et af EU's vigtigste træk, der fremhæver kulturel og sproglig mangfoldighed og sikrer ligebehandling af EU's borgere;

2. påpeger, at flersprogethed garanterer borgernes ret til at kommunikere med EU's institutioner på ethvert af de officielle sprog, hvorved de får mulighed for at udøve deres ret til demokratisk kontrol;

3. påpeger, at EU-institutionernes sprogtjenester letter kommunikationen, og at institutionerne på denne måde er åbne for Europas borgere;

4. påpeger, at de samlede udgifter til samtlige EU-institutioners sprogtjenester, både oversættelse og tolkning, kun repræsenterer 1% af EU's samlede budget;

5. påpeger, at det i Parlamentets forretningsorden fastsættes, at medlemmerne har ret til at tale på det officielle sprog, de ønsker, og at der skal tolkes til de andre officielle sprog; påpeger desuden, at brugen af officielle sprog reguleres i Parlamentets adfærdskodeks vedrørende flersprogethed, som blev ajourført i 2004;

6. påpeger, at flersprogethed er et udtryk for EU's kulturelle mangfoldighed, som skal bevares, og at flersprogethed derfor skal garanteres for at sikre Den Europæiske Unions legitimitet og mangfoldighed, selv om det stigende antal officielle sprog kræver pragmatiske løsninger i institutionernes forberedende arbejde;

For alle institutioners vedkommende

7. ser med tilfredshed på den høje kvalitet af tolkningen i EU's institutioner og er desuden af den opfattelse, at den høje kvalitet af tolkningen vedvarende må evalueres og garanteres kontinuerligt;

8. bemærker, at de samlede udgifter til tolkning i 2003 beløb sig til 57000000 EUR i Europa-Parlamentet og 106000000 EUR i Rådet, Kommissionen, Det Europæiske Økonomiske og Sociale Udvalg, Regionsudvalget og en række agenturer;

9. er imidlertid yderst foruroliget over, at ca. 16% (25900000 EUR) ud af de samlede udgifter på 163000000 EUR til tolkning i 2003 repræsenterede udgifter til leverede ydelser, der ikke blev anvendt, og til rådighedsordninger;

10. mener, at Parlamentet, Rådet og Kommissionen bør bestræbe sig på at begrænse "implicit eller eksplicit rådighedstjeneste", da disse ordninger tegner sig for 18000000 EUR til leverede tolkeydelser, der ikke anvendes; bemærker, at der med kort varsel bør kunne indkaldes reservetolke til ad hoc-møder;

11. opfordrer sin administration, Rådet og Kommissionen til at forbedre det interinstitutionelle samarbejde;

12. opfordrer Parlamentets og Kommissionens tolketjenester til af effektivitetshensyn at udveksle tolke og sammensætte blandede tolkehold samt til at gøre brug af disponible tolke, når det er nødvendigt til dækning af reelle behov;

13. opfordrer institutionerne til at tilskynde til og fremme brugen af "lokale tolke", når sprogkombinationerne muliggør dette, og understreger, at nationale administrative bestemmelser ikke må udgøre nogen hindring; bemærker, at en høj kvalitet af tolkningen må garanteres;

14. finder, at Parlamentet og Kommissionen bør udarbejde en oversigt over forholdet mellem fastansatte tolke og freelancetolke pr. sprog i god tid inden dechargeproceduren for 2006;

15. opfordrer Kommissionen til i samarbejde med de øvrige institutioner at styrke samarbejdet med medlemsstaterne om uddannelse af tolke fra deres respektive lande;

16. opfordrer EU's institutioner til at genforhandle aftalen med de hjælpeansatte konferencetolke, hvad angår rejseordninger, aflønning, interinstitutionelt samarbejde og administrativ forenkling;

17. bemærker den høje andel af rejse- og indkvarteringsomkostninger; opfordrer indtrængende mødearrangører og tolketjenester til at nedbringe rejse- og indkvarteringsomkostninger; opfordrer til bedre koordinering, planlægning og tilrettelæggelse af rejse- og indkvarteringsordninger;

For Parlamentets vedkommende

18. forventer af sin administration, at den giver et overslag over de gennemsnitlige samlede udgifter pr. dag til hjælpeansatte konferencetolke og fastansatte tolke i god tiden inden dechargebetænkningen for 2005;

19. konstaterer, at de samlede udgifter for en tolkedag er næsten 30 % højere i Parlamentet end i Rådet og Kommissionen, og at en af årsagerne til dette er, at det kun er muligt at benytte meget få lokale tolke under plenarmøderne i Strasbourg, hvilket øger Parlamentets udgifter til tolkning i Strasbourg med 13%;

20. bemærker Parlamentets afslag på at deltage i en analyse med henblik på at oprette et interinstitutionelt kontor, der leverer tolkeydelser til alle EU's institutioner, eftersom Præsidiet (den 4. september 2005) fandt dette uforeneligt med Parlamentets interesser;

21. opfordrer sin administration til at fortsætte med at udarbejde relevante "møderapporter", dvs. rapporter fra et tolkeholds leder om den aktive og passive brug af sprog under gruppe-, udvalgs- og delegationsmøder, og redegøre for resultaterne i god tid inden dechargeproceduren for 2005;

22. opfordrer indtrængende sin administration til at øge medlemmerne opmærksomhed på udgifterne til tolkning; spørgsmålet er, om Parlamentet udnytter medlemmernes sprogprofiler bedst muligt; understreger, at dette ikke bør føre til en rangordning af officielle EU-sprog;

23. minder om, at ressourcerne i henhold til artikel 1 adfærdskodeksen vedrørende flersprogethed af 19. april 2004 skal fordeles ud fra brugernes reelle behov;

24. opfordrer sin administration til at undersøge, hvordan Rådets system med "tolkning på anmodning" eller Europarådets system med intern fakturering eller UNESCO's kvotesystem kan anvendes i Parlamentet;

25. bemærker, at Parlamentet i 2003 brugte 4000000 EUR på tolkning, der ganske vist blev stillet til rådighed, men dog ikke benyttet på grund af sent indgivne anmodninger eller aflysninger; anmoder om, at aflysninger og anmodninger om tolkning i sidste øjeblik begrænses; opfordrer desuden til at gøre tolketjenesterne mere fleksible i deres planlægnings- og anmodningssystem;

26. opfordrer sine ansvarlige organer til at tilpasse kalenderen for udvalgs-, gruppe- og plenarmødeuger for at tilvejebringe en bedre balance mellem behov og disponible ressourcer;

*

* *

27. pålægger sin formand at sende denne beslutning til Rådet og Kommissionen samt til Revisionsretten.

[1] EUT C 291 af 23.11.2005, s. 1.

--------------------------------------------------